Predkladacia správa

	Správa je spracovaná na základe uznesenia vlády SR č.907 z 21. augusta 2002 ku koncepcii trvalo udržateľného využívania zdrojov horninového prostredia, v ktorom v bode B.3. ukladá ministrovi ŽP SR „predkladať na rokovanie vlády informáciu o stave monitorovania geologických faktorov ŽP s poukázaním na hroziace havárie a možnosti predchádzania týmto haváriám“ do 30. apríla 2003 a každoročne k 30. aprílu.

 ČMS Geologické faktory sú súčasťou monitorovacieho systému ŽP SR, ktorý bol schválený uznesením vlády SR č.620 zo dňa 7. septembra 1993. Koncepčne je zameraný na tie geologické faktory a na takú formu výstupov, ktoré sa javia ako vhodné vstupné údaje pri riešení problémov ochrany zložiek životného prostredia a optimalizácie využívania geopotenciálov krajiny. Monitorovanie slúži na sledovanie a vyhodnocovanie mechanizmu negatívnych zmien v geologickom prostredí. Umožňuje predvídať ich dosahy v čase a priestore a aktivovať opatrenia, ktoré by účinky týchto faktorov znižovali na prijateľnú mieru. Monitorovanie má za cieľ pravidelne sledovať zmeny a závislosti vybraných pozorovaných charakteristík horninového prostredia.
	
Z rozboru stavu monitorovania životného prostredia vyplýva, že monitorovacie činnosti sú zabezpečované vzájomne previazanými čiastkovými monitorovacími systémami (ČMS). V súčasnosti v zmysle uznesenia vlády č.7 zo dňa 12. januára 2000 čiastkové monitorovacie systémy sú vybudované tak, že tvoria homogénny, previazaný celok schopný podať čo najobjektívnejšiu výpoveď o stave životného prostredia. Uznesením vlády SR č.664/2000 bola schválená Koncepcia nového spôsobu financovania ochrany ŽP, do ktorého je zaradený monitorovací systém životného prostredia SR.
	
Počas riešenia úlohy bolo spracovaných päť čiastkových záverečných správ – na začiatku riešenia v roku 1993, so stavom k 31. decembru 1997, k 31. decembru 1999, k 31. decembru 2000 a k 31. decembru 2002. 
	
Od roku 2001 sú každoročne rozpočtovým opatrením na zabezpečenie aktualizovaného projektu ČMS Geologické faktory bežným transferom prideľované finančné prostriedky zo štátneho rozpočtu.
	
Z pohľadu na hroziace havárie, negatívne javy a procesy sú v oblasti geologických faktorov životného prostredia najvýznamnejšie zosuvy, erózia, poklesy územia vplyvom presadania a iných objemových zmien, vplyv banskej činnosti, zemetrasenie, radónové riziko a povodne.
	
Zosuvy významnou mierou negatívne ovplyvňujú ŽP na Slovensku, limitujú rozvoj niektorých oblastí a každoročne spôsobujú rozsiahle hospodárske škody. Eliminácia ich nepriaznivého vplyvu spočíva nielen v návrhoch realizácií sanácií havarijných stavov, ale aj v identifikácii území náchylných na zosúvanie, v pravidelnom pozorovaní pohybovej aktivity existujúcich zosuvov, v prehodnotení nebezpečných zosuvov z pohľadu účinnosti sanačných opatrení a v neposlednom rade i v prognózovaní ich vývoja.
	
Vznik a aktivizácia zosuvov je často aj sprievodným znakom výdatných zrážok, ako i rozvodnených vodných tokov počas povodní,  ktorých výskyt je za posledné roky stále častejší.
	Predložená správa ovplyvní čerpanie štátneho rozpočtu v zmysle návrhu uznesenia, bod B.2. V prípade realizácie navrhnutých opatrení by sa zamestnanosť v dotknutých regiónoch zvýšila. Súčasne by sa zvýšila aj kvalita životného prostredia vďaka vykonaným preventívnym a sanačným opatreniam.